GISB Holdings

Global Ikhwan Services & Business Holdings Sdn Bhd (Global Ikhwan, GISBH atau sekadar GISB) ialah sebuah konglomerat dan pertubuhan Islam di Malaysia yang ditubuhkan sebagai penerus kepada pertubuhan Islam, Al-Arqam yang diharamkan pada 1990-an oleh kerana fahamannya yang menyimpang atau sesat daripada ajaran Islam. Ditubuhkan pada 2008 selepas pembongkaran pendahulunya, Rufaqa, GISB berkembang pesat dalam pelbagai bidang perniagaan sebagai peneraju amalan-amalan Islam di Malaysia dan luar negara berdasarkan fahaman Al-Arqam. Namun begitu, pada tahun 2024, GISB dibongkarkan dengan pelbagai perlanggaran fahaman Islam dan juga hak asasi manusia, termasuk perlanggaran hak pekerja dan penderaan kanak-kanak, membawa kepada satu operasi pembongkaran.

 Sejarah 
Selepas pengharaman gerakan Al-Arqam pada 1994 serta penahanan ketua-ketuanya termasuk ketua utamanya Asaari Muhammad atau Abuya, saki-baki gerakan tersebut menubuhkan Rufaqa pada akhir 1997 untuk meneruskan ideologi Al-Arqam. Walau bagaimanapun, Rufaqa diserbu dan disiasat pada 2006. Selepas pembongkaran Rufaqa, penurut fahaman Al-Arqam menubuhkan satu lagi pertubuhan pada 2008, yakni Ikhwan, sebelum dijenamakan semula sebagai GISB. Pada asalnya, pengerusi eksekutif GISB ialah balu Asaari, Hatijah Aam hingga dirinya meninggal dunia pada 2015, lalu digantikan oleh Datuk Rasidi Abdullah. Sementara itu, Nasiruddin Mohd Ali pula berperanan sebagai ketua pegawai eksekutif, setakat 2020-an.

 2024: Pembongkaran dan siasatan 

Pada pertengahan 2024, sebuah gerakan dilaksanakan untuk membongkar kontroversi-kontroversi dan ideologi pegangan GISB yang dilihat meneruskan legasi Al-Arqam, diterajui oleh agamawan seperti Mufti Perlis, Mohd Asri Zainul Abidin. Gerakan juga giat dibuat secara dalam talian seperti laman Pusat Kajian Ajaran Sesat (PUKAS) yang mengumpulkan bukti-bukti kontroversi GISB, termasuk amalan-amalan melanggari ajaran Islam, di samping pelbagai perlanggaran hak-hak manusia seperti pemerasan buruh dan buruh kanak-kanak. Hal ini membawa kepada serbuan awal oleh polis negara di rumah jagaan kanak-kanak milik GISB, membawa kepada pembongkaran eksploitasi kanak-kanak, termasuk dera seksual kanak-kanak. Penemuan ini kemudiannya berkembang kepada siasatan menyeluruh terhadap GISB dalam satu operasi bernama "Ops Global".

Syarikat ini pada awalnya diharamkan di Negeri Pulau Pinang pada 16 Oktober 2024, dan kemudiannya diharamkan di Wilayah Sabah pada 22 Oktober 2024, dan akhirnya MKI telah memutuskan pengharaman dan pembubaran sepenuhnya di seluruh Malaysia pada 14 November 2024.

 Organisasi 
Ditubuhkan sebagai gerakan Islam yang menyeluruh, kegiatan GISB merangkumi pelbagai aspek perniagaan, termasuk pertanian, jual beli, perkhidmatan harian, media dan perubatan, dengan jumlah aset setakat 2024 ialah kira-kira RM325 juta. GISB juga memiliki pertubuhan di luar negara, dengan perniagaan utamanya termasuk barisan restoran halal Nur Malaysia atau Nur Muhammad di kota-kota utama antarabangsa seperti Istanbul dan Paris, dan resort pelancongan Wadi Berkat di Hudaibiyah, Arab Saudi.

 Gerakan bukan untung 
Di samping itu, GISB memiliki pertubuhan belia bukan untung, Remaja Pembela Ummah (RPU), yang dipromosikan sebagai medium mempraktikkan amalan-amalan Islam dalam bermasyarakat. Di samping itu, GISB menubuhkan rangkaian "rumah amal" di seluruh Malaysia yang menempatkan golongan rentan seperti anak yatim, ibu tunggal dan asnaf.

 Rujukan 

 Bibliografi 



 Pautan luar 

  — laman rasmi

Kategori:Penubuhan 2008 di Malaysia
Kategori:Al Arqam
Kategori:Pertubuhan Islam di Malaysia
Kategori:Syarikat konglomerat Malaysia
Kategori:Pembubaran 2024 di Malaysia